Ulkoilija löysi kuvat sattumalta puron jäältä muovikassista. Niiden avulla poliisi löysi uhrin sekä raiskaajan.

Sivullinen löysi jään päältä muovikassin, joka sisälsi kuva-albumin ja cd-levyjä.

Levykkeillä oli satoja lapsipornokuvia. Albumin kuvissa näkyi sammunut nainen, jota mies käyttää hyväkseen.

Kuvien perusteella poliisi löysi uhrin, jolla ei ollut mitään tietoa kyseisistä tapahtumista. Uhri pystyi kuitenkin johtamaan poliisit epäillyn jäljille.

Raiskaaja oli tallentanut kuviaan tietokoneelleen ja cd-levykkeille. Kuvituskuva. RISTO KUNNAS

Oikeus on tuominnut 45-vuotiaan Atte Pasi Kalevi Leppämäen kahdeksi vuodeksi ja yhdeksäksi kuukaudeksi vankeuteen neljästä raiskauksesta sekä useiden satojen lapsipornokuvien hallussapidosta.

Raiskaukset tapahtuivat vuosien 2011–2012 aikana. Ne tulivat kuitenkin ilmi vasta pari vuotta myöhemmin sivullisen tekemän maastolöydön perusteella.

Kassi poliisille

Ulkoilija löysi puron jäältä muovikassin, jonka sisällä oli valokuva-albumi sekä cd-levyjä. Nähtyään, millaisista kuvista oli kyse, löytäjä vei kassin poliisille.

Poliisi ryhtyi tutkimaan asiaa epäiltynä seksuaalirikoksena ja sai lopulta selville kuvissa olleen naisen henkilöllisyyden.

Kuvamateriaalista löytyi lapsipornon lisäksi tallenteita eri aikoina tapahtuneista eriasteisista yhdynnöistä, joissa sama täysi-ikäiseksi arvioitu uhri oli joko puolinukuksissa tai sammuneena.

Kuviin oli tallentunut myös niiden kellonajat. Esimerkiksi heinäkuussa 2011 raiskaus oli kestänyt ainakin liki puolitoista tuntia. Osaan kuvista mies oli kirjoittanut naista kuvaavia tekstejä.

Kun poliisi esitti kuvat naiselle, tällä ei ollut mitään tietoa kyseisistä tapahtumista. Nainen kertoi, ettei hän missään tapauksessa ollut antanut suostumustaan kyseisiin tekoihin. Hän osasi kuitenkin päätellä, kuka kuvien ottaja voisi olla.

Poliisi teki kotietsinnän epäillyn asuntoon. Miehen tietokoneelta löytyi satoja internetistä ladattuja lapsipornokuvia.

”Antoi luvan”

Kuulusteluissa epäilty tunnusti kuvanneensa tapahtumat naisen kanssa. Hän kuitenkin kiisti syyllistyneensä raiskauksiin. Mies myönsi, että nainen oli ollut voimakkaasti päihtynyt, mutta väitti, että kaikki oli tapahtunut yhteisymmärryksessä. Hänen mukaansa nainen oli myös antanut luvan kuvata tapahtumat.

Oikeus kuitenkin uskoi naista, jonka kertomus oli johdonmukainen. Kertomuksen uskottavuutta lisäsi paitsi poliisin takavarikoima kuvamateriaali myös miehen asunnosta löytynyt tekopenis.

Tuusulan käräjäoikeus määräsi miehen vankeustuomion lisäksi maksamaan uhrilleen yhteensä 10 000 euron kärsimyskorvaukset. Helsingin hovioikeus vahvisti tuomion torstaina antamallaan päätöksellä.